Poging van Zwane om toekomstige myntransaksies te vries, grens aan hoogverraad - Die Kwêvoël
Poging van Zwane om toekomstige myntransaksies te vries, grens aan hoogverraad
Minister Mosebenzi Zwane se planne om toekomstige myntransaksies te vries, is ŉ blatante poging om mynaandele te verswak vir oorname deur die Guptas en ANC-regering en is niks anders nie as hoogverraad, sê Anton Alberts, VF Plus LP.
Zwane het die afgelope Woensdag onder die dekmantel van ‘volhoubare ontwikkeling’ voorgestelde regulasies in die staatskoerant gepubliseer wat alle myntransaksies voortaan sal vries in ŉ bedryf wat in 2016 onder hewige aanslae steeds 8% van die land se bruto binnelandse produk gelewer het.
Alberts sê hierdie belangrike bydrae kan nou van die ekonomiese landskap gevee word en die enigste manier hoe dit gesien kan word, is as ŉ vorm van sluip-onteiening.
“Wat Zwane in effek doen is dieselfde as wat Eskom gedoen het met die Optimum-myn deur die myn effektief in bankrotskap te dwing sodat die Guptas die myn kon koop met Eskom-voorskietfondse. Die VF Plus twyfel nie dat dieselfde hier beplan word nie.
“Die VF Plus doen ŉ versoek op die publiek om met die proses van openbare deelname ten sterkste teen die voorstelle beswaar aan te teken. Die party sal dit teenstaan met die parlementêre komitee-proses, en indien dit steeds voortgestoomroller word, sal die mynboubedryf dit met ŉ hofaksie moet stuit om hul belange te beskerm,” sê Alberts.
← Nuus sedert Vrydag 14 Julie
Increase in Anglo’s diamond and iron ore output →